Simen Agdestein
Store norske leksikon,Sport og spill,Spill,Sjakk
Simen Agdestein er en norsk sjakkspiller og tidligere fotballspiller. Han ble internasjonal sjakkmester i 1983 og stormester i 1985 (den gang verdens yngste). Agdestein var Norges høyest rankede sjakkspiller gjennom tidene til han ble forbigått av Magnus Carlsen i 2005. Han var på sitt beste nummer 17 på verdensrankingen og var også lenge Nordens beste sjakkspiller.
Simen Agdestein har vunnet norgesmesterskapet i sjakk i 1982, 1986, 1988, 1989, 2000, 2002, 2005 og 2022.Agdestein spiller gjerne litt uvanlige åpninger som leder til ubalanserte stillingstyper på brettet. Han har oftest valgt å ikke spille åpninger som krever at man lærer seg lange teorivarianter. En av hans største styrker er forståelsen av stillinger der begge spillerne har muligheter. Stilen hans kan også sies å være materialistisk, siden han ofte tar i mot materiell (brikker) som motstanderen ofrer. Da vil han forsøke å holde på dette materiellet samtidig som han demmer opp for motstanderens initiativ.Agdestein er utdannet statsviter fra Universitetet i Oslo. I 1998 etablerte han sjakklinjen ved Norges Toppidrettsgymnas i Bærum, der han har hatt en helt sentral rolle i utviklingen av unge talenter. Det var innenfor dette miljøet han fungerte som mentor og trener for Magnus Carlsen.Agdestein er fast sjakkspaltist i avisen VG. Sentrale meritter Som junior tok Agdestein EM-sølv i 1983 og VM-sølv i 1986. Han vant i 1985 en soneturnering i VM-kvalifiseringen og ble nummer seks i intersoneturneringen. I 1989 var han blant de 20 beste spillerne på verdensrankingen, og i enkeltpartier har han beseiret blant andre verdensmestrene Boris Spasskij og Anatolij Karpov. I 1982 ble han beste spiller på 4. bord i sjakk-OL.Som senior vant han tre nordiske (1985, 1989, 1992) og sju norske mesterskap (1982, 1986, 1988–1989, 2000, 2002, 2005).Etter en årrekke med liten satsing på eget spill gjorde Agdestein i 2013 og 2014 et sterkt comeback som turneringsspiller, med sjakk-OL i Tromsø som uttalt mål. Han viste at han kunne spille jevnt med verdenseliten i superturneringen Norway Chess, som ble arrangert i Stavangerregionen i juni 2014.Agdestein representerer nå Oslo Schakselskap, og han har også spilt for klubbene Norges Toppidrettsgymnas og Asker Schakklubb. Det høyeste ratingtallet han har oppnådd er 2637 (juli 2014), og per november 2019 har han 2560. Agdestein som fotballspiller Agdestein spilte spiss i klubben Lyn i åtte sesonger. Han debuterte på A-landslaget som 22-åring, og spilte totalt åtte A-landskamper. Han scoret ett mål på landslaget, mot Tsjekkoslovakia i 1988. Agdestein la opp i 1992 etter å ha skadet kneet. Han var da i en opptreningsfase etter at korsbåndet røk året før. Utgivelser Sjakkleksjoner med Simen Agdestein (med Knut Jøran Helmers), 1987  Simens sjakkbok, 1997  Sjakkvidunder: Hvordan Magnus Carlsen ble verdens yngste stormester, 2005 Les mer i Store norske leksikon sjakk Simen Agdestein i Norsk biografisk leksikon